**Κ. Καρυωτάκης, Βράδυ (σελ. 148)**

Το ποίημα ανήκει στο ποιητικό ρεύμα του νεοσυμβολισμού (βλ. σχετικό έγγραφο). Ανήκει στην ποιητική συλλογή *Ελεγεία και σάτιρες* (1927). Ο τίτλος της συλλογής είναι ενδεικτικός του περιεχομένου αυτών των ποιημάτων. Πρόκειται για ποιήματα με μελαγχολικό και ταυτόχρονα, σε κάποια σημεία, ειρωνικό περιεχόμενο (το ελεγείο ήταν στην αρχαιότητα ένα ποίημα με θρηνητικό περιεχόμενο, ενώ σήμερα είναι ένα μικρό ποίημα που εκφράζει λύπη και μελαγχολία).

Το ποίημα βασίζεται σε μια σειρά από εικόνες που αποτυπώνουν την ψυχική διάθεση του ποιητή από το δειλινό μέχρι το βράδυ. Συγκεκριμένα:

στ. 1-2: Τα παιδιά που παίζουν και ακούγονται από μακριά οι φωνές τους

στ. 3-4: Το ανοιξιάτικο αεράκι που φέρνει μαζί του το άρωμα των ρόδων (προσωποποίηση, μεταφορά)

στ. 5-6: Ο ποιητής είναι μέσα στο άδειο δωμάτιό του με τα ανοιχτά παράθυρα (συναίσθημα μοναξιάς)

στ. 7: Το τρένο που περνά (τάση φυγής)

στ. 8: Θυμάται τα χαμένα του όνειρα ( αιτία της απογοήτευσης και της θλίψης του ποιητή)

στ.9-10: Ο ήχος από καμπάνες που σβήνουν καθώς σκοτεινιάζει στην πόλη (ακουστική και οπτική εικόνα)

στ. 11: ο σκοτεινός ουρανός

Οι εικόνες γίνονται βαθμιαία όλο και πιο σκοτεινές. Είναι εικόνες υποβλητικές, δηλαδή εμπνέουν/ προκαλούν στον αναγνώστη τα συναισθήματα που νιώθει και ο ποιητής, μελαγχολία, μοναξιά, απογοήτευση, θλίψη, πίκρα, αίσθηση ανικανοποίητου, τάση φυγής από μια πραγματικότητα που δεν του αρέσει. Το «Βράδυ» συμβολίζει τον κλονισμένο ψυχικό κόσμο του ποιητή.

Το ποίημα έχει παραδοσιακή στιχουργική μορφή. Αποτελείται από 3 τετράστιχες στροφές με πλεκτή ομοιοκαταληξία: δείλι/χείλη – μακρυσμένη/μένει.

**Κ. Καρυωτάκης, Σαν δέσμη από τριαντάφυλλα (σε. 147)**

Το ποίημα ανήκει στην ίδια ποιητική συλλογή όπως και το *Βράδυ*. Επομένως έχει τα ίδια χαρακτηριστικά.

Στην 1η στροφή, ο ποιητής παρουσιάζει μια όμορφη καλοκαιρινή βραδιά (στ. 1-2, παρομοίωση), γεμάτη αρώματα (στ. 3-4, μεταφορά και οσφρητική εικόνα) και ερωτική διάθεση (στ. 9-10) που προκαλεί μια ξαφνική ευχάριστη διάθεση στην ψυχή του (στ.5-6, μεταφορά). Μέσα στην εικόνα τοποθετεί και τον εαυτό του με μια ελαφρά ειρωνική (σατιρική ) διάθεση στους στ. 7-8. Ο ίδιος ομολογεί ότι η σκέψη και η ποίηση είναι περιττές μέσα στην ομορφιά αυτής της βραδιάς.

Όμως αυτή η ευχάριστη διάθεσή του ανατρέπεται απότομα στη 2η στροφή (αντίθεση). Ο ποιητής ομολογεί ότι νιώθει ανήμπορος να συμμετάσχει στη χαρά και να προσαρμοστεί στην πραγματικότητα (στ. 13, μεταφορά). Είναι απογοητευμένος, θλιμμένος, δεν καταλαβαίνει τη χαρά των άλλων και βρίσκεται σε ψυχικό αδιέξοδο (στ. 16-18, ασύνδετο σχήμα).

Το ποίημα είναι γραμμένο σε ελεύθερο στίχο.